DOHOME วิ่ง 3% โบรกมองครึ่งปีหลังฟื้นแกร่ง แนะ “ซื้อ” เป้า 30 บ.
DOHOME บวก 3% โบรกคงประมาณการและราคาพื้นฐานเดิมที่ 30 บาท มองผลงานช่วงครึ่งหลังของปีนี้ฟื้นตัวแข็งแกร่ง
DOHOME บวก 3% โบรกคงประมาณการและราคาพื้นฐานเดิมที่ 30 บาท มองผลงานช่วงครึ่งหลังของปีนี้ฟื้นตัวแข็งแกร่ง
21 ก.พ. 2565

ผู้สื่อข่าวรายงานว่า ราคาหุ้น บริษัท ดูโฮม จำกัด (มหาชน) หรือ DOHOME ณ เวลา 11:59 น. อยู่ที่ระดับ 24.30 บาท บวก 0.70 บาท หรือ 2.97% สูงสุดที่ระดับ 25.25 บาท ต่ำสุดที่ระดับ 23.70 บาท ด้วยมูลค่าการซื้อขาย 781.02 ล้านบาท

ด้าน บล.ฟิลลิป (ประเทศไทย) ระบุในบทวิเคราะห์ว่า DOHOME ประกาศกำไรไตรมาส 4/64 ที่ 333 ล้านบาท โต 54.7% จากปีก่อน และลดลง 2.1% จากไตรมาสก่อน ต่ำคาดเล็กน้อยจากมาร์จิ้นหดลงมากกว่าคาดที่ 17.2% ลดลง จากปีก่อนและไตรมาสก่อน จากยอดขายสินค้าก่อสร้างที่เพิ่มขึ้นและค่าโยกย้ายสินค้าระหว่างสาขาซึ่งเป็นค่าใช้จ่ายที่เกิดขึ้นครั้งเดียว
ขณะที่รายได้ขายและบริการใกล้เคียงคาด โต 49.4% จากปีก่อน และโต 20.5% จากไตรมาสก่อน จากการเติบโตของยอดขายสาขาเดิม (SSSG) เพิ่ม 40.6% จากปีก่อน และเปิดสาขาใหญ่ 4 แห่ง (สิ้นปี 64 เป็น16 แห่ง) และค่าใช้จ่ายในการขายทั่วไปและบริหาร (SG&amp;A) ขยับขึ้นจากเปิดสาขาใหม่ระหว่างไตรมาส 2 แห่งจ่ายปันผล 0.02 บ./หุ้น และหุ้นปันผล 5 หุ้นเดิมต่อ 1 หุ้นปันผล XD 4 มี.ค.65
พร้อมคงประมาณการและราคาพื้นฐานเดิมที่ 30 บาท คงคำแนะนำ “ซื้อ” โดยแนวโน้มไตรมาส 1/65 แม้ SSSG จากช่วงเดียวกันของปีก่อนจะฟื้นตัวดีต่อเนื่องมากกว่า 25% จากปีก่อน แต่มาร์จิ้นอาจปรับลดลงจากปีก่อนได้ประโยชน์จากราคาเหล็กที่ปรับขึ้น ส่งผลให้กำไรสุทธิไตรมาส 1/65 คาดชะลอตัวจากปีก่อน แต่ดีขึ้นจากไตรมาสก่อน อย่างไรก็ตามคาดจะฟื้นตัวมากขึ้นในครึ่งปีหลัง